Sebastian Brinkman har fået forlænget sin nuværende kontrakt med to år. - Vi er et godt match, og der er masser at bygge videre på, siger ishockeyspilleren selv.

23-årige Sebastian Brinkman snupper to år mere i kløerne på Frederikshavn White Hawks. Klubben forlænger hans nuværende kontrakt, fordi han har fået spillet sig godt ind på holdet, oplyser Elite Nord Frederikshavn A/S i en pressemeddelelse. - Han har scoret 6 mål og lavet 6 assister indtil videre, og har i det hele taget leveret på et rigtig fint niveau. Hans hurtighed er hans helt store force, og han har udviklet sig i stor positiv retning i mange af spillets facetter, lyder det fra klubben. Sebastian Brinkman kom med i White Hawks-truppen til sæsonstarten i år, og han glæder sig over, at tiden med klubkammeraterne nu er forlænget. - Jeg er rigtigt glad for at forlænge kontrakten med Frederikshavn White Hawks. Det var ikke en svær beslutning for mig, da jeg hørte om klubbens interesse for at forlænge, for det har været et godt match indtil nu, både på og uden for banen. Jeg er sikker på, der er en masse at bygge videre på i fremtiden. Jeg glæder mig til at se, hvor vi kan tage holdet med hen i år, og i de kommende sæsoner, siger han. Klub: - Han er en rigtig god fyr Elite Nord Frederikshavn roser også Sebastian Brinkman for sine personlige egenskaber. - Vi har en stor tro på der kan lægges et lag eller to mere på Brinkmans udvikling, og det er en dedikeret ung mand der møder op hver eneste dag til træning for at yde sit bedste, og for at blive endnu bedre. Han er samtidig en rigtig god fyr, der er med til at bidrage til den gode stemning der hersker i omklædningsrummet, lyder det. Elite Nord Frederikshavn A/S forventer snart at kunne offentliggøre flere kontraktforlængelser med den nuværende spillertrup.